PLE ปิดเช้าพุ่ง 4% หลังคว้างานสร้างศูนย์ราชการก. “มหาดไทย” มูลค่า 5.57 พันลบ.
PLE ปิดเช้าพุ่ง 4% หลังคว้างานสร้างศูนย์ราชการก. "มหาดไทย" มูลค่า 5.57 พันลบ.
PLE ปิดเช้าพุ่ง 4% หลังคว้างานสร้างศูนย์ราชการก. "มหาดไทย" มูลค่า 5.57 พันลบ.
5 ส.ค. 2563

ผู้สื่อข่าวรายงานว่า ราคาหุ้น บริษัท เพาเวอร์ไลน์ เอ็นจิเนียริ่ง จำกัด (มหาชน) หรือ PLE ปิดตลาดภาคเช้าอยู่ที่ระดับ 0.88 บาท ปรับตัวขึ้น 0.04 บาท หรือ 4.76% ด้วยมูลค่าการซื้อขาย 16.82 ล้านบาท
ทั้งนี้ ราคาหุ้นปรับตัวขึ้นแรงหลังจากมีรายงานจากกระทรวงมหาดไทย เปิดเผยว่า นายสมคิด จันทมฤก รองปลัดกระทรวงมหาดไทย ปฏิบัติหน้าที่ปลัดกระทรวมหาดไทย ในฐานะประธานคณะกรรมการประกวดราคาจ้างก่อสร้างศูนย์ราชการกระทรวงมหาดไทย ลงนามในประกาศสำนักงานปลัดกระทรวงมหาดไทย ประกาศให้ บริษัท เพาเวอร์ไลน์ เอ็นจิเนียริ่ง จำกัด (มหาชน) หรือ PLE เป็นผู้เสนอราคาต่ำสุด และได้รับการคัดเลือกเป็นผู้ชนะเสนอราคา เป็นเงินทั้งสิ้น 5,574.50 ล้านบาท ราคารวมภาษีมูลค่าเพิ่ม จากราคากลาง 6,002.39 ล้านบาท
โดยโครงการนี้เป็นอาคารศูนย์ราชการกระทรวงมหาดไทย หลังเดียว มี 4 อาคาร สูง 21 ชั้น มีพื้นที่รวมประมาณ 215,000 ตารางเมตร เป็นที่ตั้งของส่วนราชการ 6 หน่วยงาน ได้แก่ สป.มท. กรมการปกครอง กรมที่ดิน กรมการพัฒนาชุมชน กรมส่งเสริมการปกครองส่วนท้องถิ่น และกรมป้องกันและบรรเทาสาธารณภัย โดยอาคารจะถอยร่นจากแม่น้ำ 45 เมตร มีที่จอดรถ และท่าเรือ บนที่ดินราชพัสดุ เขตคลองสาน กรุงเทพมหานคร เนื้อที่ประมาณ 18 ไร่ ย่านเจริญนคร ใกล้กับศูนย์การค้าไอคอนสยาม เดิมเป็นพื้นที่ขององค์การอุตสาหกรรมป่าไม้ (อ.อ.ป.) แต่ไม่ได้ใช้ประโยชน์แล้ว
ทั้งนี้ PLE เป็นผู้รับเหมาก่อสร้างงานระบบ ปัจจุบันมีงานในมือ (Backlog) 23 โครงการ มูลค่า 13,413 ล้านบาท ในช่วงปี 60-62 ส่วนใหญ่เป็นงานซับคอนแทร็ค เช่น งานระบบรัฐสภาใหม่ งานศูนย์ซ่อมบำรุง (เดโป้) รถไฟฟ้าสายสีส้ม (ศูนย์วัฒนธรรม-มีนบุรี) และ สายสีเขียว (หมอชิต-คูคต) รวมถึง ศูนย์ซ่อมบำรุงรถไฟฟ้าสายสีม่วง (เตาปูน-คลองบางไผ่) ศูนย์การค้าโซโห ศูนย์การค้าจังซีลอน ล่าสุดเป็นโครงการพัฒนาสนามบินสุวรรณภูมิเฟส 2  ในส่วนอาคารเทียบเครื่องบินหลังที่ 1 วงเงินประมาณ 14,200 ล้านบาท ร่วมลงทุนกับผู้รับเหมาจีน
ขณะที่ราคาหุ้น PLE ปิดเทรดช่วงเช้าวิ่งขึ้น 4.76% มาที่ 0.88 บาท เพิ่มขึ้น 0.04 บาท มูลค่าซื้อขาย 16.82 ล้านบาท โดยเปิดตลาดที่ 0.84 บาท ราคาปรับตัวขึ้นสูงสุดที่ 0.91 บาท และราคาปรับตัวลงต่ำสุดที่ 0.84 บาท